આ અહેવાલ સરકારી એજન્સી દ્વારા તૈયાર કરાયો છે. એ મુજબ સમગ્ર દેશમાં માનવમળના વહનના કામમાં જોતરાયેલા હોય એવા અત્યારે કુલ 53, 236 લોકો છે. અગાઉ ઓક્ટોબર, 2017 સુધીના સર્વેક્ષણમાં આ સંખ્યા 13,384 હતી, જે પછીના વર્ષે લગભગ ચાર ગણી થઈ ગઈ છે. વક્રતા એ છે કે કેન્‍દ્ર સરકાર દ્વારા ‘ધ પ્રોહીબીશન ઑફ એમ્પ્લોયમેન્‍ટ એઝ મેન્યુઅલ સ્કેવેન્‍જર્સ એન્ડ ધેર રિહેબીલીટેશન એક્ટ, 2013’ નામનો કાયદો અમલમાં છે, જે માનવમળના વહન માટે માણસો રોકવા તેમજ બિનઆરોગ્યપ્રદ શૌચાલય બાંધવા પર પ્રતિબંધ ફરમાવે છે. તેમાં માનવમળનું વહન કરનારાના પુનર્વસન માટે એક વખતની રોકડ સહાય, તેમનાં બાળકો માટે શિષ્યવૃત્તિ તેમજ મકાનના બાંધકામ માટે જમીનની ફાળવણી તથા તેની ખરીદી માટે નાણાંકીય સહાયનો પણ સમાવેશ થાય છે. આ કાયદાનો મુખ્ય ઘટક સર્વેક્ષણ દ્વારા દેશભરમાંથી આ કાર્યમાં જોતરાયેલા લોકોને તારવવાનો હોય એ સ્વાભાવિક છે.